Diari Oficial de la Generalitat Valenciana


Sumari del DOGV 7001, del 11-04-2013 (2013/3432)

ORDE 6/2013, de 4 d'abril, de la Conselleria d'Economia, Indústria, Turisme i Ocupació, per la qual es convoquen els premis de la Generalitat de la fase autonòmica del concurs escolar 2012/2013 Consumópolis 8 «Entrena't bé per al consum responsable».
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7001

Data del DOGV
:   11-04-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/3432


Data del document
:   04-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * distinció honorífica

ORDE 6/2013, de 4 d'abril, de la Conselleria d'Economia, Indústria, Turisme i Ocupació, per la qual es convoquen els premis de la Generalitat de la fase autonòmica del concurs escolar 2012/2013 Consumópolis 8 «Entrena't bé per al consum responsable». [2013/3432]  
Promoure l'educació del consumidor als centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenrotlle capacitats i hàbits crítics i responsables amb relació al consum. En esta línia d'actuació, els temes relacionats amb el consum responsable i el coneixement i accés dels consumidors a les noves tecnologies ocupen un lloc destacat.  
  
Per este motiu, per al curs 2012/2013 la Comunitat Valenciana ha decidit participar en l'organització del concurs escolar Consumópolis 8 «Entrena't bé per al consum responsable», promogut pel Ministeri de Sanitat, Servicis Socials i Igualtat, a través de l'Institut Nacional de Consum. Les bases reguladores de la participació en el concurs, i la convocatòria i concessió dels premis, de data 8 de juny de 2012, van ser aprovades en la reunió de la Comissió de Cooperació de Consum d'eixa mateixa data i ratificades per la Conferència Sectorial de Consum.  
  
L'objectiu d'este concurs escolar és sensibilitzar la joventut de la importància que té realitzar els actes de consum de forma conscient, crítica, solidària i responsable.   
De conformitat amb les bases reguladores esmentades més amunt, en particular amb la base quinta, primer apartat, i amb la base sexta, correspon a la Generalitat, en el seu àmbit de competència, tramitar la convocatòria i concessió dels premis autonòmics d'este concurs.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que esta convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 107 del Tractat de funcionament de la Unió Europea, ja que les subvencions que es concedisquen en cap cas finançaran activitats econòmiques.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47 del text refós de la Llei d'Hisenda Pública de la Generalitat,  
  
ORDENE  
  
Article 1. Objecte de la convocatòria   
1. L'objecte d'esta orde és convocar, en règim de concurrència competitiva, els premis de la Generalitat de la fase autonòmica del concurs escolar 2012/2013 Consumópolis 8 «Entrena't bé per al consum responsable».  
2. Les bases reguladores del concurs es poden consultar en la seua pàgina web , en la pàgina web de l'Institut Nacional de Consum o en la pàgina web de la Conselleria d'Economia, Indústria, Turisme i Ocupació .  
  
Article 2. Finançament  
L'import global màxim destinat a atendre estos premis és de 5.000,00 euros i es finançarà amb càrrec a la línia pressupostària T5741 del capítol IV del programa pressupostari 443.10, consignada en la Llei 11/2012, de 27 de desembre, de Pressupostos de la Generalitat per a l'Exercici 2013.  
  
Article 3. Premis  
1. Els projectes guardonats obtindran els premis següents:   
a) Un premi de 800,00 euros i participació en la fase nacional, per a la categoria d'escolars pertanyents al tercer cicle d'Educació Primària.  
b) Un premi de 800,00 euros i participació en la fase nacional, per a la categoria d'escolars pertanyents a primer i segon curs d'Educació Secundària Obligatòria.  
c) Un premi de 800,00 euros i participació en la fase nacional, per a la categoria d'escolars pertanyents a tercer i quart curs d'Educació Secundària Obligatòria.  
d) Quatre premis de 500,00 euros, que es distribuiran indistintament entre les tres categories.  
2. S'establixen dos premis especials de 300,00 euros cada un per als docents que coordinen un nombre més gran d'equips. En el cas que es produïsca un empat entre diversos docents, s'atorgaran els premis als qui tinguen els equips que hagen sumat un nombre més gran de punts en total. Si persistix l'empat, es prorratejarà el premi entre els docents que seguisquen empatats.  
3. Els projectes seleccionats en esta convocatòria tenen efectes com a formació permanent del professorat en virtut del que disposa l'Orde 99/2010, de 12 de desembre, de la Conselleria d'Educació (DOCV 6443, 21.01.2011), i se'n farà la certificació per a cada un dels participants, d'acord amb el que disposa l'orde esmentada.  
4. Per a tots els projectes presentats que reunisquen els requisits establits en esta convocatòria s'expedirà un certificat de participació.   
  
5. El jurat podrà declarar deserts alguns dels premis.  
  
Article 4. Participants  
1. Només podran optar als premis de la Generalitat de la fase autonòmica del concurs i accedir a la seua fase nacional els equips dels centres educatius, públics, concertats o privats de la Comunitat Valenciana que reunisquen els requisits següents:  
a) Estar inscrits dins del termini i en la forma corresponent en el registre de participants del joc Consumópolis 8 de conformitat amb les bases segona i tercera de les bases reguladores del concurs.  
b) Haver completat, tots els integrants de l'equip, el recorregut per la ciutat de Consumópolis, en la forma que es detalla en les instruccions de participació que figuren en el portal d'Internet Consumópolis.  
  
c) Haver elaborat el treball en conjunt i haver-ne obtingut la fitxa virtual, en la forma que es detalla en les instruccions de participació que figuren en el portal d'Internet de Consumópolis.  
2. Hi ha tres nivells de participació:   
Nivell 1: tercer cicle d'Educació Primària.  
Nivell 2: primer i segon cursos d'Educació Secundària Obligatòria.  
Nivell 3: tercer i quart cursos d'Educació Secundària Obligatòria.  
  
  
Article 5. Sol·licituds i documentació   
1. Les sol·licituds s'han d'adreçar a la Direcció General de Comerç i Consum i es presentaran segons el model normalitzat al Registre de la Conselleria d'Economia Indústria Turisme i Ocupació, carrer de Colom, número 32, codi postal 46288, València, o per qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Així mateix, es podrà realitzar la presentació telemàtica de les sol·licituds i per a això cal accedir al catàleg de servicis públics interactius de la Generalitat, accessibles a través de , i seleccionar el servici corresponent. Per a poder accedir a este sistema telemàtic, el sol·licitant ha de disposar de firma electrònica avançada amb el certificat reconegut per a ciutadans (persona física), emés per l'Autoritat de Certificació de la Comunitat Valenciana. Si alguns dels documents que s'aporten junt amb la sol·licitud no poden ser presentats de forma telemàtica, se'n farà el lliurament per registre d'entrada, com més prompte millor i dins del termini establit en l'apartat 3 d'este article.  
2. La sol·licitud, en la han de figurar les dades del centre escolar, el nivell en què l'equip participa i la llista dels cinc escolars que componen l'equip, amb la indicació respecte de cada un d'ells de la data de naixement, lloc de residència i curs en què està matriculat, serà subscrita pel docent que coordine l'equip, amb la indicació del seu càrrec i funcions, i s'acompanyarà de la documentació següent:  
a) Autorització expressa a la Conselleria d'Economia, Indústria, Turisme i Ocupació perquè esta comprove les dades d'identitat de la persona sol·licitant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això:   
Si de la comprovació efectuada resulta alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la.  
Si la persona sol·licitant no en dóna el consentiment, haurà d'aportar una fotocòpia del document nacional d'identitat.  
b) Autorització firmada pels representants legals dels escolars perquè participen en el concurs i perquè l'import econòmic del premi siga pagat al docent que coordine en nom seu.  
c) La fitxa virtual del treball realitzat en conjunt.  
d) L'original del treball realitzat.  
3. El termini per a la presentació de les sol·licituds serà de 15 dies naturals, comptat des de l'endemà de la publicació d'esta convocatòria en el Diari Oficial de la Comunitat Valenciana.  
4. Els treballs es podran presentar en qualsevol de les llengües oficials de la Comunitat Valenciana. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum en realitzarà la traducció al castellà.  
  
5. La presentació de la sol·licitud de participació en el concurs suposa l'acceptació expressa de totes les bases d'esta convocatòria.   
  
  
Article 6. Procediment per a la concessió dels premis  
1. Els treballs presentats seran examinats i avaluats per un jurat constituït per:  
- Tres representants de la Direcció General de Comerç i Consum designats per la directora general, que inclourà el nomenament del president del jurat.  
- Actuarà com a secretari del jurat, amb veu i sense vot, una persona funcionària de la Subdirecció General de Comerç i Consum.  
2. Per a la selecció dels treballs amb dret a premi, el jurat tindrà en compte els criteris següents:   
a) La puntuació obtinguda en el joc d'Internet Consumópolis 8, que representarà el 40 % de la puntuació total que ha d'aconseguir cada equip.  
b) El treball en conjunt, que suposarà el 60 % de la puntuació total que ha d'aconseguir cada equip. Per a valorar-lo, els criteris seran els següents:  
- Creativitat, originalitat i presentació en la composició dels treballs, que ponderarà el 60 % del total d'este apartat.  
- Coherència del treball amb els objectius del concurs, que ponderarà el 40 % del total d'este apartat.  
3. El jurat tindrà facultats per a resoldre tots els dubtes que apareguen en la interpretació de les bases.  
4. El jurat elevarà la decisió al conseller d'Economia, Indústria, Turisme i Ocupació, qui resoldrà l'atorgament dels premis. La resolució es notificarà a les persones interessades en els termes que disposa l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
5. Els premis concedits seran publicats en el Diari Oficial de la Comunitat Valenciana amb la indicació de la convocatòria, del programa i crèdit pressupostari als quals s'imputen, beneficiari, quantitat concedida i finalitat o finalitats d'estos.  
  
DISPOSICIONS ADDICIONALS  
  
Primera  
Tota alteració de les condicions que s'hagen tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat i seran causes de reintegrament de les quantitats percebudes les que disposen l'article 47.9 de la llei mencionada i l'article 37 de la Llei 38/2003, de 17 de novembre, General de Subvencions.  
  
Segona  
1. Els guanyadors i guanyadores del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualssevol de les imatges o elements que integren la publicació esmentada.  
2. Així mateix, els guanyadors i guanyadores s'obliguen a assumir les responsabilitats que es deriven de la utilització dels textos, imatges i altres elements creatius que hagen aportat en la realització del treball i la propietat dels quals siga de terceres persones o entitats alienes a esta convocatòria.   
  
DISPOSICIONS FINALS  
  
Primera  
Es faculta el secretari autonòmic de Turisme i Comerç per a dictar totes les disposicions que siguen necessàries per al desplegament, eficàcia i execució d'esta orde.  
  
Segona  
Esta orde entrarà en vigor l'endemà del dia que es publique en el Diari Oficial de la Comunitat Valenciana.  
  
València, 4 d'abril de 2013  
  
El conseller d'Economia, Indústria Turisme i Ocupació  
MÁXIMO BUCH TORRALVA